MEDDELELSE FRA KOMMISSIONEN

Foranstaltninger, der anses for lige så effektive som artikel 4 i direktivet om bekæmpelse af skatteundgåelse

(2018/C 441/01)

1. Generelle bemærkninger

I artikel 4 i direktivet om bekæmpelse af skatteundgåelse (i det følgende benævnt »ATA-direktivet«) (1) pålægges medlemsstaterne at indføre regler om begrænsning af rentebetalinger, der skal gennemføres i national ret senest den 31. december 2018 (2).

I henhold til ATA-direktivets artikel 11, stk. 6, »… kan medlemsstater, der har nationale målrettede regler for forebyggelse af risici for udhuling af skattegrundlaget og overførsel af overskud (BEPS) den 8. august 2016, som er lige så effektive som reglen om begrænsning af rentebetalinger i dette direktiv, anvende disse målrettede regler indtil udgangen af det første hele skatteår efter datoen for offentliggørelse af aftalen mellem Organisationen for Økonomisk Samarbejde og Udviklings (OECD) medlemmer på det officielle websted om en minimumsstandard med hensyn til BEPS-aktion 4, dog senest indtil den 1. januar 2024.«

I henhold til ATA-direktivets artikel 10, stk. 3, sender »de medlemsstater, der er omhandlet i artikel 11, stk. 6, … inden den 1. juli 2017 Kommissionen alle de oplysninger, der er nødvendige for at vurdere effektiviteten af de nationale målrettede regler for forebyggelse af risici for BEPS.«

2. Foranstaltninger, der anses for lige så effektive som ATA-direktivets artikel 4

Kommissionens tjenestegrene finder, at følgende regler som anmeldt af de pågældende medlemsstater er »lige så effektive« som reglerne om begrænsning af rentebetalinger i ATA-direktivets artikel 4. De pågældende medlemsstater kan fortsat anvende disse regler i henhold til ATA-direktivets artikel 11, stk. 6:

— Grækenland — artikel 49 i lov 4172/2013

— Frankrig — artikel 212 bis i »code général des impôts (»rabot«)«

— Slovakiet — paragraf 21a i Act No. 595/2003 Coll

— Slovenien — artikel 32 i »zakon o davku od dohodkov pravnih oseb« (ZDDPO-2) og

— Spanien – 1) artikel 16 og 63 i »Ley 27/2014, Del Impuesto Sobre Sociedades (»territorio comun«)« og 2) artikel 24 i »Ley Foral 26/2016, Del Impuesto Sobre Sociedades (Navarra)«.

3. Kriterier for vurdering af samme effektivitet

På grundlag af ATA-direktivets benchmarks vurderede Kommissionens tjenestegrene 1) den retlige lighed og 2) den økonomiske ækvivalens af de foranstaltninger, som medlemsstaterne havde anmeldt.

Den grundlæggende antagelse for undersøgelsen af de anmeldte foranstaltningers retlige ækvivalens var, at kun de foranstaltninger, der sikrer en begrænsning af fradraget for overstigende låneomkostninger i forhold til faktorer vedrørende skattesubjektets rentabilitet, primært kan anses for lige så effektive i forbindelse med håndtering af overdrevent høje rentefradrag.

Analysen af den økonomiske ækvivalens mellem de anmeldte regler og ATA-direktivets artikel 4 omfattede to kriterier.

For det første bør den anmeldte foranstaltning som minimum ikke medføre væsentligt lavere indtægter end reglen om begrænsning af rentebetalinger på grundlag af ATA-direktivets artikel 4.

For det andet blev den anmeldte nationale foranstaltning anset for »lige så effektiv« som ATA-direktivets artikel 4, hvis anvendelsen af den ville føre til et tilsvarende eller højere skattetilsvar for et flertal af store virksomheder (alle virksomheder undtagen små og mellemstore virksomheder) sammenlignet med det anslåede resultat i henhold til ATA-direktivets regel om begrænsning af rentebetalinger.

(1) Rådets direktiv (EU) 2016/1164 af 12. juli 2016 om regler til bekæmpelse af metoder til skatteundgåelse, der direkte indvirker på det indre markeds funktion (EUT L 193 af 19.7.2016, s. 1).

(2) I henhold til ATA-direktivets artikel 11, stk. 1.